**projektas**

**reg. Nr. T-133**

**2.22. darbotvarkės klausimas**

**Pasvalio rajono savivaldybės taryba**

**Sprendimas**

**DĖL SOVIETINIŲ PAMINKLŲ DEMONTAVIMO** ANTROJO PASAULINIO KARO SOVIETŲ SĄJUNGOS KARIŲ PALAIDOJIMO VIETOSE Pasvalio RAJONO SAVIVALDYBĖS TERITORIJOJE

2022 m. birželio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsnio 3 ir 41 punktais, 16 straipsnio 4 dalimi, atsižvelgdama į Kultūros paveldo departamento prie Kultūros ministerijos 2022 m. gegužės 30 d. raštą Nr. (1.27E)2-1144 „Dėl Sovietų Sąjungos karo belaisvių Antrajame pasauliniame kare palaidojimo vietos (u. k. 11072) ir Antrojo pasaulinio karo Sovietų Sąjungos karių palaidojimo vietų (u. k. 11075, 11077, 11080), esančių Pasvalio r. sav., apskaitos duomenų patikslinimo“, Pasvalio rajono savivaldybės taryba n u s p r e n d ž i a:

1. Pritarti sovietinių paminklų, esančių Antrojo pasaulinio karo Sovietų Sąjungos karių palaidojimo vietose: Stoties g., Pasvalio m. Pasvalio m. sen., Sodo g., Pumpėnų mstl., Pumpėnų sen., Saločių vs., Saločių sen., bei paminklo postamento, esančio Kaštonų g., Vaškų mstl., Vaškų sen., demontavimui.
2. Pavesti Pasvalio rajono savivaldybės administracijai atlikti veiksmus, reikalingus paminklams demontuoti.
3. Nustatyti, kad sprendimo dalis dėl paminklo, esančio Antrojo pasaulinio karo Sovietų Sąjungos karių palaidojimo vietoje Pasvalio mieste, Stoties g., įsigalioja Kultūros paveldo departamento prie Kultūros ministerijos nekilnojamojo kultūros paveldo vertinimo tarybai patikslinus objekto vertingąsias savybes ir priėmus sprendimą vertingąja savybe nenustatyti betoninio paminklo.

 Sprendimas gali būti skundžiamas Pasvalio rajono savivaldybės tarybai (Vytauto Didžiojo a.

 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus vyr. specialistas

Gražvydas Balčiūnaitis

2022-06-10, tel. Nr. 8 658 34201

Suderinta DVS Nr.

Pasvalio rajono savivaldybės tarybai

**AIŠKINAMASIS RAŠTAS**

**DĖL SOVIETINIŲ PAMINKLŲ DEMONTAVIMO** ANTROJO PASAULINIO KARO SOVIETŲ SĄJUNGOS KARIŲ PALAIDOJIMO VIETOSE Pasvalio RAJONO SAVIVALDYBĖS TERITORIJOJE

**2022-06-10**

Pasvalys

1. **Problemos esmė.**

Sprendimo projektas parengtas atsižvelgiant į Rusijos Federacijos agresijos prieš Ukrainą faktą. Rusijos Federacijai, kaip Sovietų Sąjungos teisių perėmėjai, tenka atsakomybė už lietuvių tautos patirtas kančias XX a. okupacijų laikotarpiu (1940–1941, 1944–1990 m.), todėl paminklai, propaguojantys okupacinį režimą, lietuvių tautos netenkina, yra žeidžiantys jos orumą. Sprendimo projekto tikslas – gauti Pasvalio rajono savivaldybės tarybos pritarimą demontuoti sovietinius paminklus, esančius Antrojo pasaulinio karo Sovietų Sąjungos karių palaidojimo vietose.

Pasvalio rajone yra aštuonios Antrojo pasaulinio karo Sovietų Sąjungos karių palaidojimo vietos. Pažymėtina, kad jose taip pat yra palaidotas tam tikras skaičius su okupaciniu režimu bendradarbiavusių lietuvių aktyvistų.

Pasvalio rajono savivaldybės taryba 2022 m. gegužės 25 d. sprendimu Nr. T1-106 „Dėl sovietinių paminklų ir simbolių demontavimo Antrojo pasaulinio karo Sovietų Sąjungos karių palaidojimo vietose Pasvalio rajono savivaldybės teritorijoje“ nusprendė pritarti paminklų Joniškėlio mieste, Pušaloto miestelyje ir kario skulptūros Vaškų miestelyje (Kaštonų g.) demontavimui. Joniškėlio ir Pušaloto paminklai nėra įrašyti į Lietuvos Respublikos nekilnojamųjų kultūros vertybių registrą, o Vaškų kario skulptūra nėra vertingoji savybė, todėl jiems netaikoma teisinė apsauga ir paveldosaugos reikalavimai.

Penkios palaidojimo vietos (Pasvalyje, Vaškuose (Kaštonų g.), Saločiuose, Pumpėnuose ir Pamažupių kaime, Joniškėlio apylinkių sen.) yra įrašytos į kultūros vertybių registrą, turi vietinės reikšmės statusą ir teisinę apsaugą. Iki šiol vertingosiomis savybėmis buvo objektų teritorijoje esantys įvairūs mažosios kraštovaizdžio architektūros statiniai (tvoros, granito plokštės) ir vaizduojamojo meno formos (paminklai, išskyrus karį vaizduojančias skulptūras). Kultūros paveldo departamento (KPD) prie Kultūros ministerijos nekilnojamojo kultūros paveldo vertinimo taryba 2022 m. gegužės 23 d. posėdyje patikslino minėtų objektų vertingąsias savybes ir vertingosiomis savybėmis nenustatė paminklų, granito plokščių su įrašais rusų kalba bei palaidojimo vietas juosiančių tvorų. Šiems išvardintiems segmentams nebetaikoma teisinė apsauga ir paveldosaugos reikalavimai. Atsižvelgiant į tai, sprendimą dėl paminklų gali priimti Pasvalio rajono savivaldybė. Šiuo sprendimu sudaromos sąlygos demontuoti paminklus Antrojo pasaulinio karo Sovietų Sąjungos karių palaidojimo vietose Pumpėnų ir Saločių miesteliuose bei paminklo postamentą Vaškų miestelyje (Kaštonų g.).

Atkreiptinas dėmesys į paminklo Sovietų Sąjungos karių palaidojimo vietoje Pasvalio mieste situaciją. Sprendimą dėl jo KPD nekilnojamojo kultūros paveldo vertinimo taryba priims artimiausiame savo posėdyje. Todėl nuostata dėl šio paminklo demontavimo įsigalios tik vertinimo tarybai patikslinus vertingąsias savybes ir priėmus sprendimą vertingąja savybe nenustatyti betoninio paminklo.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priėmus sprendimo projektą neliks Lietuvos istorijai tragiškų ir žmonėms jautrių laikotarpių simbolikos. Taip pat bus pašalinti galimų propagandinių veiksmų įrankiai.

**3. Skaičiavimai, išlaidų sąmatos, finansavimo šaltiniai.**

Sprendimui įgyvendinti bus reikalingos lėšos iš Savivaldybės biudžeto.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priimti papildomų teisės aktų nereikia.

**6. Sprendimo projekto iniciatoriai.**

Strateginio planavimo ir investicijų skyriaus vyr. specialistas Gražvydas Balčiūnaitis.

**7. Sprendimo projekto rengimo metu gauti specialistų vertinimai ir išvados.**

 Pastabų negauta.

PRIDEDAMA:

1. Raštas „Dėl Sovietų Sąjungos karo belaisvių Antrajame pasauliniame kare palaidojimo vietos (u. k. 11072) ir Antrojo pasaulinio karo Sovietų Sąjungos karių palaidojimo vietų (u. k. 11075, 11077, 11080), esančių Pasvalio r. sav., apskaitos duomenų patikslinimo“. 2022-05-30, Nr. (1.27 E)2-1144.
2. Fotofiksacija: paminklai Antrojo pasaulinio karo Sovietų Sąjungos karių (ir sovietinių aktyvistų) palaidojimo vietose Pasvalyje, Pumpėnuose ir Saločiuose.

Strateginio planavimo ir investicijų skyriaus

vyr. specialistas Gražvydas Balčiūnaitis